《可斋》
元代·郑元祐

大哉宣圣，以诗教我。兴观群怨，皆与曰可。诚笃是学，感发志意。

善善恶恶，庶全美刺。诗人得失，于焉考见。妍媸在已，反省毋眩。

和以处众，不至于流。设使雷同，其道亦缪。惩创羞恶，中惟一致。

温柔敦厚，慎勿暴气。用以事亲，孝哉有子。移以为忠，曾不越此。

鸟兽草木，名类匪一。惟笃学问，旁资多识。是我宣圣，以诗设教。

下逮百王，是则是效。嘉子嗜学，尤勤于诗。以可名斋，义实在兹。

六义具存，既殚源委。以咏以歌，性情斯理。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。